Nos Odo, primogenitus ducis Burgundiæ, comes Nivernensis, et nos Matildis, uxor ejus, comitissa Nivernensis, notum facimus universis, præsentibus pariter et futuris, quod nos in augmentatione franchesiæ Burgensium nostrorum de Tornodoro, damus et in perpetuum concedimus, et quitamus ipsis burgensibus, et eorum hæredibus, decimam nostram quam nobis et successoribus hactenus persolvere consueverunt de animalibus quæ ad admodiationem habebant, ubicumque ea haberent, quæ parva decima appellatur. Statuimus etiam et concedimus quod viginti homines communitatis de Tornodoro, a die festo natalis Beati-Johannis-Baptistæ, usque ad festum Beatæ-Mariæ-Magdalenæ, sex probos homines, anno quolibet, possint eligere, prout viderint faciendum; qui sex electi libertatem communitatis dictæ villæ Tornodori, et jura nostra, per juramenta sua, conservare et defendere tenebuntur. Ita quod si præpositi, vel servientes nostri, aliquem vel aliquos communitatis dictæ villæ ceperint, vel in prisionem miserint, seu etiam gasiaverint, iidem præpositi vel servientes, ad requisitionem vel instantiam dictorum sex electorum, aut quinque vel quatuor, seu trium vel duorum ipsorum, omnem et omnimodam recredentiam facere tenebuntur usque ad dies baillivi nostri, vel alterius quem miserimus loco nostri. De illis, autem, qui correctorii vinorum vocantur et de corchiis habendis, vel de sola specula habenda loco corchiarum, ordinabunt viginti dictæ communitatis hoc anno præsenti, prout melius viderint expedire, et nos illam ordinationem duraturam in futurum statuimus et in perpetuum valituram. De furto, de raptu et de homicidio, non intendimus quod debeat fieri recredentia per sex electos, vel per alterum eorumdem. Has concessiones, quictationes, libertates et conventiones, prout in his litteris et in aliis antecessorum nostrorum continentur, volumus et bona fide concedimus dictis burgensibus et eorum hæredibus esse salvas. Quæ ut robur perpetuæ firmitatis obtineant præsentibus litteris sigilla nostra duximus apponenda. Datum, anno Domini millesimo ducentesimo sexagesimo-primo, mense martio.